b'\n_START_ARTICLE_\nVidmantas Egidijus Kurapka\n_START_PARAGRAPH_\nVidmantas Egidijus Kurapka \xe2\x80\x93 teisininkas, teis\xc4\x97tyrininkas kriminalistas (trasologas), Mykolo Romerio universiteto (MRU) prorektorius, profesorius.\n_START_SECTION_\nBiografija\n_START_PARAGRAPH_\n1975 m. su pagyrimu baig\xc4\x97 Vilniaus universiteto Teis\xc4\x97s fakultet\xc4\x85, \xc4\xafgijo teisininko kvalifikacij\xc4\x85. 1988 m. baland\xc5\xbeio 19 d. TSRS S\xc4\x85junginiame teismo ekspertizi\xc5\xb3 mokslo tyrim\xc5\xb3 institute apgyn\xc4\x97 disertacij\xc4\x85 tema \xe2\x80\x9eTrasologinis apsaugos \xc4\xaftais\xc5\xb3 tyrimas\xe2\x80\x9d, teis\xc4\x97s moksl\xc5\xb3 kandidatas (1993 m. nostrifikuotas socialini\xc5\xb3 moksl\xc5\xb3 teis\xc4\x97s krypties daktaro laipsniu)._NEWLINE_Nuo 1975 m. Lietuvos TSR teisingumo ministerijos Teismo ekspertiz\xc4\x97s mokslinio tyrimo instituto jaunesnysis mokslinis bendradarbis (pagal paskyrim\xc4\x85), 1979 m. i\xc5\xa1rinktas \xc4\xaf vyresniojo mokslinio bendradarbio pareigas, nuo 1980 m. iki 1990 m. Instituto Trasologini\xc5\xb3 ir balistini\xc5\xb3 ekspertizi\xc5\xb3 laboratorijos ved\xc4\x97jas, 1990 m. rugpj\xc5\xab\xc4\x8dio 18 d. perk\xc4\x97limo tvarka paskirtas Lietuvos policijos akademijos (LPA) Baud\xc5\xbeiamojo proceso ir kriminalistikos katedros vir\xc5\xa1ininku, nuo 1991 m. Kriminalistikos katedros ved\xc4\x97jas, nuo 1994 m. LPA (dabar\xe2\x80\x93 MRU) mokslo prorektorius. Nuo 1991 m. docentas, nuo 2001 m. MRU profesorius._NEWLINE_Nuo 1990/1991 m. m. d\xc4\x97sto kriminalistik\xc4\x85 ir ekspertologijos problemas bakalauro ir magistro studentams, yra daugelio doktorant\xc5\xabros komitet\xc5\xb3 narys. Pareng\xc4\x97 per 100 mokslini\xc5\xb3 ir metodini\xc5\xb3 darb\xc5\xb3 (2 vadov\xc4\x97lius, 6 mokymo programas, per 40 publikacij\xc5\xb3 i\xc5\xa1spausdinta u\xc5\xbesienyje etc.). Pareng\xc4\x97 daug daiktini\xc5\xb3 \xc4\xafrodym\xc5\xb3, trasologinio tyrimo metodik\xc5\xb3, \xc4\xafdiegt\xc5\xb3 \xc4\xaf teis\xc4\x97saugos \xc4\xafstaig\xc5\xb3 praktik\xc4\x85. Skaito prane\xc5\xa1imus tarptautin\xc4\x97se mokslin\xc4\x97se konferencijose, buvo j\xc5\xb3 program\xc5\xb3 komiteto nariu. Nuo 2002 m. Lietuvos auk\xc5\xa1t\xc5\xb3j\xc5\xb3 mokykl\xc5\xb3 bendr\xc5\xb3j\xc5\xb3 vadov\xc4\x97li\xc5\xb3 leidybos komisijos prie Lietuvos mokslo tarybos pirmininkas, nuo 2006 m. valstybini\xc5\xb3 mokslo premij\xc5\xb3 komisijos narys._NEWLINE_1997\xe2\x80\x932001 m. Valstybinio mokslo ir studij\xc5\xb3 fondo remiamos Mokslo programos \xe2\x80\x9eNusikalstamumas ir kriminalin\xc4\x97 justicija\xe2\x80\x9d Tarybos pirmininkas, 2001\xe2\x80\x932004 m. \xe2\x80\x93 Mokslo programos \xe2\x80\x9eNusikalstamumo Lietuvoje dinamika, prognoz\xc4\x97, kontrol\xc4\x97s kryptys ir \xc5\xa1iuolaikin\xc4\x97 kriminalistikos koncepcija\xe2\x80\x9d Tarybos pirmininkas; 1998\xe2\x80\x932001 m. TEMPUS PHARE projekto \xe2\x80\x9eValstyb\xc4\x97s pareig\xc5\xabn\xc5\xb3 rengimas teisin\xc4\x97s sistemos reformai\xe2\x80\x9d (JEP-IB-13053-98) kontraktorius ir koordinatorius._NEWLINE_Nuo 1998 m. iki 2004 m. Lietuvos teisinink\xc5\xb3 draugijos (LTD) valdybos pirmininkas, nuo 2004 m. LTD vicepirmininkas, nuo 1998 m. Lietuvos gyventoj\xc5\xb3 patar\xc4\x97j\xc5\xb3 s\xc4\x85jungos prezidentas, nuo 1999 m. Lietuvos \xc5\xbeemai\xc4\x8di\xc5\xb3 kult\xc5\xabros ir akademinio jaunimo r\xc4\x97mimo fondo valdybos narys. Tarptautin\xc4\x97s identifikacijos asociacijos (JAV) tikrasis narys.'